CELEX: C2007/283/82
Language: el
Date: 2007-11-24 00:00:00
Title: Υπόθεση F-97/07: Προσφυγή της 24ης Σεπτεμβρίου 2007 — De Fays κατά Επιτροπής

24.11.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 283/45
            
         Προσφυγή της 24ης Σεπτεμβρίου 2007 — De Fays κατά Επιτροπής
   (Υπόθεση F-97/07)
   (2007/C 283/82)
   Γλώσσα διαδικασίας: η γαλλική
   Διάδικοι
   
      Προσφεύγουσα: Chantal De Fays (Βρυξέλλες, Βέλγιο) (εκπρόσωποι: P.-P. Gehuchten και Ph. Reyniers, δικηγόροι)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Δικαστήριο Δημόσιας Διοίκησης:
   
               —
            
            
               να ακυρώσει την απόφαση της αρμόδιας για τους διορισμούς αρχής (ΑΔΑ) της 21ης Ιουνίου 2007 και, εφόσον παρίσταται ανάγκη, την απόφασή της της 21ης Νοεμβρίου 2006·
            
         
               —
            
            
               να υποχρεώσει την Επιτροπή να καταβάλει τους μισθούς που αποτέλεσαν αντικείμενο του μέτρου στερήσεως των αποδοχών, πλέον νομίμων τόκων·
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα, μόνιμη υπάλληλος της Επιτροπής πάσχουσα από ασθένεια που, όπως ισχυρίζεται, την ανάγκασε να απουσιάσει από την εργασία της, αμφισβητεί τις αποφάσεις με τις οποίες η ΑΔΑ θεώρησε παράτυπες τις απουσίες της μετά τις 19 Οκτωβρίου 2006 και αποφάσισε να εφαρμόσει έναντί της το άρθρο 60 του Κανονισμού Υπηρεσιακής Καταστάσεως των υπαλλήλων των Ευρωπαϊκών Κοινοτήτων.
   Η προσφεύγουσα υποστηρίζει καταρχάς ότι η διαδικασία διαιτησίας που κινήθηκε βάσει του άρθρου 59 του ΚΥΚ διεξήχθη κατά τρόπο προσβάλλοντα τα δικαιώματα άμυνας και παραβιάζοντα την αρχή της εκατέρωθεν ακροάσεως. Επιπλέον, η έκθεση του ανεξάρτητου ιατρού δεν είναι ορθώς αιτιολογημένη και πάσχει από πρόδηλη πλάνη εκτιμήσεως.
   Η προσφεύγουσα υποστηρίζει, εξάλλου, ότι η απόφαση που την υποχρεώνει να μεταβεί στον τόπο εργασίας της, κατά το παρόν στάδιο εξελίξεως των επιστημονικών γνώσεων, συνιστά παραβίαση της αρχής της προφυλάξεως.